Beast groet Haaie ook ná 13 jaar | Netwerk24
07 November 2019 21:55
'n Dag nadat hy sy uittrede uit toetsrugby aangekondig het, het Tendai "Beast" Mtawarira die Haaie Donderdag ook vaarwel toegeroep.
Tendai "Beast" MtawariraFoto: Gallo Images
Die 34-jarige stut sê die moontlikheid dat hy sy loopbaan in die buiteland kan voortsit, is nie uitgesluit nie. Hy sal aan die einde van die maand ná sy Barbarians-wedstryd 'n finale besluit neem.
Benewens die feit dat Mtawarira met die derde meeste toetse (117) vir Suid-Afrika spog naas Victor Matfield (127) en Bryan Habana (124), was hy ook 'n kolos op plaaslike vlak. Sy 159 verskynings vir die Haaie in Superrugby – die meeste deur enige Suid-Afrikaanse speler in dié reeks – en drie Curriebeker-titels (2008, 2010 en 2013) saam met die KwaZulu-Natallers getuig hiervan.
"My loopbaan as speler in Suid-Afrika het met 'n sprokie geëindig en as 'n speler kon ek nie vir enigiets meer gevra het nie.
"Dit was vir my 'n groot eer om die swart-en-wit-trui te kon dra en ek sal ewig dankbaar wees dat die Haaie jare gelede vir my die geleentheid gegee het," het Mtawarira gesê.
Eduard Coetzee, uitvoerende hoof van die Haaie, het groot lof vir Mtawarira gehad.
"Regdeur sy loopbaan van 13 jaar was hy 'n ware ambassadeur vir die spel wat ongelooflik lojaal en toegewyd aan die Haaie was. Dit is moeilik om sy impak op die spel in 'n paar woorde op te som en sy nalatenskap sal vir baie jare voortleef.
"Hy tree uit met wonderlike herinneringe, wetende dat hy 'n impak gemaak het op die jong en senior spelers rondom hom en ook op talryke ondersteuners," het Coetzee gesê. – Sportredaksie, Sharksrugby.co.za, Sport24
Meer oor: Haaie | Tendai Mtawarira | Bokke | Toetsrugby | Springbokke | Beast Mtawarira | Wêreldbekerrugby